Kevin Magnussen slap med dommernes mildeste straf, en såkaldt reprimande, da han kom i vejen for Charles Leclerc (Sauber-Ferrari) under fredagens første træning til Spaniens Grand Prix.

Men rundt omkring i paddocken fik episoden mange til at genoptage snakken om at danskeren er feltets ’bad-boy’, der (for) ofte bliver indblandet i kontroverser med de andre kørere.

Da danskerens chef fra Renault-sæsonen 2014 Fred Vasseur, der nu står i spidsen for Leclercs Sauber-team, blev spurgt om en kommentar til episoden med Magnussen, sagde han:

»Den i formiddags? Eller i sidste uge? Eller sidste år?«

Magnussen selv ærgrede sig åbenlyst over episoden, hvor Charles Leclerc kom med et vredt udbrud over radioen, men nægtede at diskutere den nærmere under sin pressebriefing.

Han forklarede for dommerne, at der var blevet vinket med det gule advarselsflag i sving 10, hvorefter han som foreskrevet havde taget farten af. Han var ikke klar over, at man bag ham var stoppet med at vinke med flaget, og at Leclerc derfor ikke havde slækket tempoet.

Efter at have studeret TV-optagelser, video fra on-board kameraerne og set dataudskrifter fra bilerne accepterede dommerne Magnussens forklaring, men gav ham alligevel en reprimande for at have skåret ind foran Leclerc i sving 1, cirka halvanden kilometer efter det gule flag i sving 10.

»Det er vel nogenlunde klart hvad der skete – og så er det ikke mere at sige om det,« sagde Magnussen til journalisterne:

»Det er ikke noget jeg fokuserer på. Det er jo ikke fordi, jeg bevidst prøver at skabe den slags episoder. Nu koncentrerer jeg mig om at få en god weekend og score nogle point. Sket er sket, og vi har en kendelse fra dommerne. Nu må vi videre med resten af weekenden.«

Her er der lagt op til VM-point, for Haas-kørerne var med syvende og ottendepladsen til henholdsvis Romain Grosjean og Magnussen ’best-of-the-rest’ efter de tre topteams Mercedes, Ferrari og Red Bull i fredags-træningen.

Haas F1's Danish driver Kevin Magnussen attends the first practice session at the Circuit de Catalunya in Montmelo in the outskirts of Barcelona ahead of the Spanish Formula One Grand Prix on May 11, 2018. / AFP PHOTO / PIERRE-PHILIPPE MARCOU Foto: PIERRE-PHILIPPE MARCOU Vis mere Haas F1's Danish driver Kevin Magnussen attends the first practice session at the Circuit de Catalunya in Montmelo in the outskirts of Barcelona ahead of the Spanish Formula One Grand Prix on May 11, 2018. / AFP PHOTO / PIERRE-PHILIPPE MARCOU Foto: PIERRE-PHILIPPE MARCOU

»Vi havde en god dag, og bilen opførte sig godt. Vi er tilfredse med vores set-up og det viser sig, at de dele vi brugte ved vinter-testen, også virker fint i dag. Det ser ud til, at vi er med i kampen om at komme med i Q3-kvalifikationen (for top-10, red), og jeg tror, vi har en lille smule mere at give af i morgen. Men spørgsmålet er, om de andre også har det. I dag så vi ud til at være fjerde-hurtigste team, og den position håber jeg, vi kan holde i morgen,« forklarede Magnussen.

Som altid kommer dækkene til at spille en afgørende rolle.

»Det var ikke nemt at få super-soft dækkene til at fungere – de bliver meget let for varme. Vi skal have dækkene optimeret til den første omgang, så det bliver en stor udfordring at få dem ’ind i vinduet’ på ud-omgangen fra pitten. Men det ser ud til, at der kommer flere skyer lørdag og søndag, og det kan måske hjælpe os,« sagde Kevin Magnussen.

Kvalifikationen til Spaniens Grand Prix starter lørdag klokken 15.00. Du kan selvfølgelig følge det hele live på BT.dk